**Zapisnik 5. seje Svet ministra za naravne vire, prostor, okolje, podnebje in energijo za sodelovanje z nevladnimi organizacijami**

**Lokacija in datum:** Ministrstvo za okolje, podnebje in energijo, 3. 7. 2023

**Prisotni:** Jaka Kranjc (krožno gospodarstvo), Barbara Kvac preko spleta (podnebne spremembe), Aljoša Petek preko spleta (pravno-sistemska vprašanja), Senka Šifkovič (podporno okolje za NVO), Maša Hawlina preko spleta (stanovanja), Maja Simoneti (urejanje prostora), Damjan Vinko (biotska raznovrstnost), Tomaž Gorenc (varstvo okolja), Taj Zavodnik (energetika), Bojan Kumer, Uroš Vajgl, Andrej Gnezda, Tina Hočevar (vsi MOPE), Marko Maver (MNVP).

**Dnevni red:**

1. **Podnebni zakon**
2. **Sklad za podnebne zadeve**
3. **Razno**

Začetek 14.15

Uvodoma je minister Kumer predstavil dva nova člana Sveta NVO, Nelo Halilović za področje trajnostne mobilnosti ter Taja Zavodnika za področje energetike. Obvestil je o objavi sklepov in zapisnikov Sveta NVO na spletni strani, ki bo med poletjem posodobljena, ter se zahvalil organizatorjem delavnice na temo financiranja NVO na področjih okolja, narave, prostora in trajnostne mobilnosti.

Dnevni red potrjen brez dodatnih predlogov.

**K1 – PODNEBNI ZAKON**

Minister je pojasnil, da v podnebni zakon iz ZVO-2 prenašamo podnebne vsebine, ki bodo tudi primerno posodobljene. Povabil je na prihajajoče podnebne posvete, saj želi ministrstvo zbrati vsebino za pripravo dobrega osnutek zakona. Posveti so priložnost, da se vsebine predebatirajo oz. predstavijo, še preden grejo v javno obravnavo. Predlogi, ki bodo podani na posvetih, naj bodo zakonske narave – omejiti se je treba na kaj sodi v zakon in kaj ne.

V.d. generalnega direktorja je nato predstavil okvirne vsebinske sklope ter povzel odziv na predloge, ki jih je na ministrstvo naslovila mreža Plan B za Slovenijo.

V razpravi so bili podani predlogi oz. pozivi, da se razmisli o višjih ciljih, izravnalnih ukrepih, pomembnosti spremljanja izvajanja, da naj se pravični prehod zapiše v sam zakon, o namenski rabi CO2 dajatve, izboljšanju sodelovanja z lokalno samoupravo, možnost uporabe načela »da se ne škoduje bistveno« in drugo. Omenjen je bil tudi predlog gibljivega upravljanja, ki se lahko hitreje prilagaja glede na stanje dogajanja in spremembe v okolju – kot primer je bila navedena IUCN metodologija upravljanja območij[[1]](#footnote-1). Podan je bil še predlog, da se na ravni ministrstev imenujejo kontaktne osebe za izvajanje zakona o podnebnih spremembah.

Sprejeti sklepi:

* *Svet NVO je opravil diskusijo o konceptu zakona o podnebnih spremembah ter različnih pobudah, idejah, mnenjih.*
* *S predstavniki NVO se skliče sestanek, na katerem se podrobneje obravnava predloge mreže Plan B za Slovenijo ter druge predloge za podnebni zakon. Direktorat za podnebne politike na naslednjem Svetu NVO, ki ga skliče MOPE, poroča o zaključkih sestanka.*

**K2 – SKLAD ZA PODNEBNE ZADEVE**

Predlog programa porabe sredstev je trenutno v javni obravnavi. NVO vabljene k podajanju pripomb. Za sklad je bilo prejetih veliko več pobud kot pa je sredstev na voljo.

Člani Sveta so pozdravili okrepljene ukrepe, ki naslavljajo energetsko revščino, posodobljeno strukturo in glavne vsebinske prioritete. Več ukrepov bi lahko bilo za področje varovanja narave in biodiverzitete, vključno z ukrepi blaženja posledic podnebnih sprememb v urbanem okolju. Za določene ukrepe bi zneski po mnenju članov lahko bili višji (energetska samooskrbe, mednarodna razvojna pomoč itd).

Člani Sveta so izrazili nestrinjanje, da je v predlog programa vključena hidroelektrarna Mokrice. Minister je člane obvestil, da bo ustanovil medresorsko delovno skupino, ki bo preučila sodbo v zvezi z umeščanjem le-te v prostor. Medresorska skupina bo Vladi RS podala mnenje ali naj se gre v ponovne postopke umeščanja ali pa gradnjo opusti.

Sprejeti sklepi:

* *Svet NVO se je seznanil s predlogom programa porabe sredstev Sklada za podnebne spremembe. Opravljena je bila diskusija.*
* *NVO posredujejo pripombe na nov program porabe sredstev Sklada za podnebne spremembe za 2023 – 2026 v sklopu javne obravnave. MOPE se bo odzval.*

**K3 – RAZNO**

ZVO-3: MOPE sledi časovnici treh zakonov (ZGJSVO 🡪 Podnebni zakon 🡪 ZVO-3) in bo v javni obravnavi predvidoma konec leta.

Poročilo RES OVE je trenutno v usklajevanju MOPE–MNVP in bo čim prej javno objavljeno.

Prihodnja seja Sveta je načrtovana za september, sklical jo bo MNVP.

Konec sestanka ob 16:30 uri.

Zapisala: Tina Hočevar, MOPE

1. IUCN Green List Standard: <https://portals.iucn.org/library/sites/library/files/resrecrepattach/IUCN%20Green%20List%20Standard%20Version%201.1%20-%2025%20September%202018%20update_0.pdf> [↑](#footnote-ref-1)